A BIZOTTSÁG (EU) 2021/2065 FELHATALMAZÁSON ALAPULÓ RENDELETE

(2021. augusztus 25.)

a nagy rombuszhal Fekete-tengeren folytatott halászatát érintő visszadobási terv létrehozásáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére,

mivel:

(1) Az 1380/2013/EU rendelet célja a visszadobás gyakorlatának fokozatos felszámolása az Unió valamennyi halászati tevékenységében a kirakodási kötelezettség bevezetése révén.

(2) A Fekete-tengert illetően az 1380/2013/EU rendelet 15. cikke kirakodási kötelezettséget állapít meg a fogási korlátozások hatálya alá tartozó fajok fogásai tekintetében. Az 1380/2013/EU rendelet 15. cikke (1) bekezdése d) pontjának megfelelően a kirakodási kötelezettség legkésőbb 2017. január 1-jétől alkalmazandó a halászatot meghatározó fajok vonatkozásában. A nagy rombuszhal e fajok körébe tartozik.

(3) 2016. október 20-án a Bizottság elfogadta a nagy rombuszhal Fekete-tengeren folytatott halászatát érintő visszadobási terv létrehozásáról szóló (EU) 2017/87 felhatalmazáson alapuló rendeletet (2), amely a fenéken rögzített kopoltyúhálókkal fogott nagy rombuszhalak túlélési arányon alapuló mentességéről rendelkezik. A rendelet 2017. január 1-jétől 2019. december 31-ig volt alkalmazandó.

(4) Bulgária és Románia a nagy rombuszhal állományainak hasznosítása tekintetében közvetlen halászati gazdálkodási érdekkel bír a Fekete-tengeren. Az említett tagállamok 2021. február 12-én közös ajánlást nyújtottak be a Bizottsághoz, amelyben kérték a visszadobási terv megújítását és a Fekete-tengeren fenéken rögzített kopoltyúhálóval kifogott nagy rombuszhalra vonatkozó túlélési arányon alapuló mentességet. E tagállamok 2021. július 15-én aktualizált közös ajánlást nyújtottak be. Az érintett tudományos testületek szakvéleményt adtak ki e faj magas túlélési arányával kapcsolatban.

(5) A Halászati Tudományos, Műszaki és Gazdasági Bizottság (3) (HTMGB) értékelte a benyújtott aktualizált közös ajánlást, és megállapította, hogy a benyújtott információkon javítani kell. A Bizottság elismeri a nem uniós hajók által kopoltyúhálóval kifogott, fekete-tengeri nagy rombuszhal nagy túlélési képességét igazoló tudományos tanulmányok (4) meglétét. Mivel a tanulmányok ugyanarra a tengeri medencére, valamint ugyanazokra a fajokra és halászeszközökre vonatkoznak, mint a Bulgária és Románia által kérelmezett mentességben szereplők, a Bizottság úgy véli, hogy ezt a tanulmányt figyelembe kell venni a mentesség szempontjából.

(6) A tudományos bizonyítékok és a HTMGB értékelése alapján az 1380/2013/EU rendelet 15. cikke (4) bekezdésének b) pontjában engedélyezett, túlélési arányon alapuló mentességet egy évre bele kell foglalni ebbe a rendeletbe.

(7) Az érintett tagállamoknak 2022. május 1-jéig további adatokat kell benyújtaniuk a nagy rombuszhal kopoltyúhálós halászatára vonatkozó túlélési becslésekről.

(8) mivel az e rendelet szerinti intézkedések közvetlenül érintik az uniós hajók halászati idényéhez kapcsolódó gazdasági tevékenységeket és a halászati idény tervezését, e rendeletnek a kihirdetése után azonnal hatályba kell lépnie. A közös ajánlásnak megfelelően és az 1380/2013/EU rendelet 15. cikkének (1) bekezdésében meghatározott határidő figyelembevételével e rendeletet 2022. január 1-jétől kell alkalmazni,

ELFOGADTA EZT A RENDELETET:

1. cikk A kirakodási kötelezettség végrehajtása Az 1380/2013/EU rendelet 15. cikkének (1) bekezdésében meghatározott kirakodási kötelezettség e rendelettel összhangban alkalmazandó a fenéken rögzített kopoltyúhálókkal (halászeszközkód (5): GNS) fogott nagy rombuszhal (Psetta maxima) fekete-tengeri állományaira.

2. cikk Fogalommeghatározás E rendelet alkalmazásában „Fekete-tenger”: az 1343/2011/EU európai parlamenti és tanácsi rendelet I. mellékletében meghatározott, a Földközi-tengeri Általános Halászati Bizottság (GFCM) létrehozásáról szóló megállapodás hatálya alá tartozó 29-es jelű földrajzi alterület (6).

3. cikk Túlélési arányon alapuló mentesség (1) Az 1380/2013/EU rendelet 15. cikke (4) bekezdésének b) pontja szerinti, azon fajok esetében érvényesítendő, kirakodási kötelezettség alóli mentességet, amelyek vonatkozásában a tudományos bizonyítékok magas túlélési arányokat jeleznek, a 2022. évben alkalmazni kell a fenéken rögzített kopoltyúhálókkal fogott nagy rombuszhal (Psetta maxima) fekete-tengeri állományaira. (2) Az (1) bekezdésben említett körülmények között fogott nagy rombuszhalakat (Psetta maxima) haladéktalanul szabadon kell engedni azon a területen, ahol a fogás történt. (3) A nagy rombuszhal Fekete-tengeren folytatott halászatában közvetlen állománygazdálkodási érdekkel bíró tagállamok 2022. május 1-jéig további adatokat nyújtanak be a Bizottsághoz a nagy rombuszhal kopoltyúhálós halászatát érintő túlélési becslésekkel kapcsolatban, minden egyéb olyan releváns tudományos információval együtt, amelyek alátámasztják az (1) bekezdés szerinti mentességet. A HTMGB legkésőbb 2022. július 31-ig értékeli ezeket az adatokat.

4. cikk Ez a rendelet az Európai Unió Hivatalos Lapjában való kihirdetését követő napon lép hatályba. Ezt a rendeletet 2022. január 1-jétől 2022. december 31-ig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. augusztus 25-én. a Bizottság részéről az elnök Ursula VON DER LEYEN

(1) HL L 354., 2013.12.28., 22. o.

(2) A Bizottság (EU) 2017/87 felhatalmazáson alapuló rendelete (2016. október 20.) a nagy rombuszhal Fekete-tengeren folytatott halászatát érintő visszadobási terv létrehozásáról (HL L 14., 2017.1.18., 9. o.).

(3) A Halászati Tudományos, Műszaki és Gazdasági Bizottság (HTMGB) jelentései – A kirakodási kötelezettség alkalmazásáról szóló közös ajánlások értékelése (STECF-21-05), 2021. Az Európai Unió Kiadóhivatala, Luxembourg. Elérhető itt: https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. és N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions (A kopoltyúhálóval kifogott fekete-tengeri nagy rombuszhal [Psetta maxima maeotica, L. 1758] tenyészállományának túlélési aránya és alkalmazkodási kultúrájuk feltételei), Aquaculture International 12: 321–331. o., 2004; Giragosov, V. és A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998-2010) (A fekete-tengeri nagy rombuszhal ívó populációjának aktuális helyzete a Krím-félszigeten, 1998–2010), Turkish Journal of Fisheries and Aquatic Sciences, 2012. szeptember, DOI: 10.4194/1303-2712-v12_2_25; Samsun, N. és F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, (A fekete-tengeri nagy rombuszhal túlélési aránya [Scophthalmus maeoticus Pallas, 1811], A nagy rombuszhal kopoltyúhálóval való kifogása különböző mélységeken és halászati idényekben 1999 és 2004 között) Turkish Journal of Fisheries and Aquatic Sciences 5: 57–-62 o. (2005).

(5) Az e rendeletben alkalmazott halászeszközkódok a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló 404/2011/EU bizottsági végrehajtási rendelet XI. mellékletében szereplő kódoknak felelnek meg (HL L 112., 2011.4.30., 1. o.). Azon hajók esetében, amelyek teljes hosszúsága 10 méternél kisebb, az e táblázatban használt halászeszközkódok a FAO halászeszköz-osztályozási kódjainak felelnek meg.

(6) Az Európai Parlament és a Tanács 1343/2011/EU rendelete (2011. december 13.) a GFCM (Földközi-tengeri Általános Halászati Bizottság) létrehozásáról szóló megállapodás hatálya alá tartozó területen folytatott halászattal kapcsolatos egyes rendelkezésekről és a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló 1967/2006/EK tanácsi rendelet módosításáról (HL L 347., 2011.12.30., 44. o.).